“Pardiii…! Arep ngapa kowe? Ayo diselehake watune! Ora pareng mbalangi omahe uwong! Yen nganti gawe rusak utawa mecahke kaca, banjur ditempuhke kon ndadani utawa kon ngijoli, apa kowe bisa? Apa kowe duwe dhuwit nggo tuku kaca lan nggo mbayari tukang?” celathune Pak Paimin elik-elik. “Lha mosok mung kon mbukakake lawang ben aku bisa melu dolanan mobil-mobilan wae kok ora gelem. Malah aku diunekake ’cah ndesa’. Kebangeten tenan Rudy kuwi, pak!” wangsulane Pardi. Watu sing wis dicekeli diseleh neng pinggir dalan.